འཇམ་མགོན་ཨ་མེས་ཞབས་ངག་དབང་ཀུན་དགའ་བསོད་ནམས་ཀྱི་གསུང་འབུམ། པོད་གཉིས་པ།
༄༅། །དཔལ་ས་སྐྱ་པ་ཤཱཀྱའི་དགེ་བསྙེན་པཎྜི་ཏ་ཐེག་པ་མཆོག་གི་རྣལ་འབྱོར་པ་སྔགས་
འཆང་ངག་དབང་ཀུན་དགའ་བསོད་ནམས་ཀྱིས་རང་ལོ་སོ་གསུམ་ཡན་གྱི་
ཉམས་དབྱངས་ཀྱི་སྐོར་སོགས་ཐོར་བུ་འགའ་ཞིག་ཕྱོགས་
གཅིག་ཏུ་བསྒྲིགས་པ་བཞུགས།
1

རང་ལོ་སོ་གསུམ་ཡན་གྱི་ཉམས་དབྱངས་ཀྱི་སྐོར་སོགས་ཐོར་བུ་འགའ་ཞིག་ཕྱོགས་གཅིག་ཏུ་བསྒྲིགས་པ།
༄༅། །ལེགས་པར་བཤད་པ་ཡིད་ཀྱི་གདུང་སེལ་ཞེས་བྱ་བ་བཞུགས།
འདིར་སྨྲས་པ། རྣལ་འབྱོར་ངག་དབང་ཀུན་དགའི་མིང་ཅན་གྱིས་དཔལ་ས་སྐྱའི་བླ་བྲང་ཕུན་
ཚོགས་གླིང་གི་ཐོས་བསམ་འབྲུག་སྒྲ་ཚལ་གྱི་རང་བྱུང་བསམ་གཏན་ཁང་བུ་ན་རང་ཉིད་གཅིག་པུར་གོང་
མའི་གསུང་རབ་གླེགས་བམ་མང་པོ་ལ་བལྟ་ཞིང་ཡིད་སྐྱོ་སེང་ངེ་གནས་པའི་ཚེ། དེའི་ཉེ་སྐོར་དུ་ཕུག་
རོན་ཞིག་བྱུང་ནས་འདི་སྐད་ཅེས་ཟེར་རོ། །ཁྱེད་གཞན་དང་མི་འདྲ་བའི་བློ་གྲོས་གསལ་བས་གཞོན་
ནུ་ཉིད་ནས་ཆོས་ལ་དད། བླ་མ་བཟང་པོ་དང་མཇལ། རྗེ་བཙུན་གོང་མའི་རྣམ་ཐར་སྐྱོང་བར་འདོད་
པས་བྱེད་རྒྱུ་ཆོས་ལས་མེད་པ་ཞིག་འདུག་པ་འདི་ངོ་མཚར་ཆེ་སྟེ། ད་དུས་དམའ་བས་བསྟན་པ་མར་
འགྲིབ་ལ་ཐུག་པས། བསྟན་པ་གསལ་བར་ནུས་པའི་བཤེས་གཉེན་རྣམས་ལས་བླུན་པོ་དག་ཀུན་གྱིས་
གཅེས་པར་འཛིན། ཆོས་རྒྱལ་རྣམས་ཉམས་སྡིག་རྒྱལ་རྣམས་དར། མདོར་ན་དོན་གྱི་ཆོས་བཞིན་བྱེད་
པའི་གང་ཟག་རྣམས་ལ། གོང་ནས་སྐྱོང་མཁན་མེད། འོག་ནས་འདེགས་མཁན་མེད། མཉམ་པོས་
ཆགས་སྡང་ཕྲག་དོག་གི་སྒོ་ནས་གནོད་ཅི་འཁྱོལ་བྱེད་པ་སོགས། དེང་སང་གི་ཆོས་མཛད་རྣམས་འོ་
བརྒྱལ་ཆེན་པོ་རང་གདའ་བས། ཁྱེད་རང་ཡང་སྤྱི་སྒོས་ཀྱི་བསྟན་པ་བསམ་མི་འགྲུབ་པའི་དོན་བསྒྲུབ་
པའི་འོ་རྒྱལ་འདི་འདྲ་མཛད་པ་ལས། དེང་སང་གི་ཕལ་པ་རྣམས་དང༌། ཆོས་མཛད་དུ་ཁས་འཆེ་བ་དག་
གི་བྱེད་ལུགས་འདི་བཞིན་མཛད་ན་ལེགས་པ་མ་ཡིན་ནམ། ཞེས་པའི་ལན་དུ་ཁོ་བོས་འདི་སྐད་སྨྲས་
སོ༑ ༑ཁྱོད་ཕུག་རོན་གྱིས་སྨྲས་པའི་གཏམ་གྱི་དོན། །འགའ་བདེན་མོད་ཀྱི་ཁ་ཅིག་བདེན་རྒྱུ་མེད། །
དུས་སྙིགས་མ་ཡི་རྟགས་ཀུན་འདུག་མོད་ཀྱང༌། །ང་སྤྱི་སྒོས་ཀྱི་བསྟན་པ་བསམ་པ་ཡི། །དོན་མི་འགྲུབ་
པ་འདྲ་ཡང་འགྲུབ་ངེས་ཏེ། །ཁོང་དཀོན་མཆོག་ཐུགས་རྗེའི་མི་བསླུའི་ཕྱིར། །དུས་དེང་སང་གི་མི་
རྣམས་ཕལ་ཆེ་བ། །ལས་བྱེད་རྒྱུ་མི་དགེ་བཅུ་པོར་འདུག །ཁོང་ཆོས་མཛད་ཚོ་ཇི་ལྟར་མཛད་ཀྱིན་
འདུག །ཅེས་སྨྲས་པས། ཁོ་ན་རེ། དེང་སང་ཆོས་མཛད་ཐོས་བསམ་བྱེད་ལོ་རྣམས་གཞུང་སྣ་རེ་མི་
2

འཇམ་མགོན་ཨ་མེས་ཞབས་ངག་དབང་ཀུན་དགའ་བསོད་ནམས་ཀྱི་གསུང་འབུམ། པོད་གཉིས་པ།
ཤེས་ཀྱང་ངོ་ཚ་མེད་ཀྱི་རབ་འབྱམས་པའི་མིང་རེ་ཐོགས་པ་བྱེད། ཡོན་ཏན་དགའ་རབ་ཡོད་པ་རྣམས་
ཀྱང་ཁོང་རང་ཚོ་རིགས་མཐུན་གྱི་ནང་བསྟོད་མི་བྱེད་པར་གཅིག་གི་གོང་དུ་གཅིག་ཤོར་དོགས་བསམ་
ནས་སྨད་གང་ཐུབ་མཛད། ཁོང་བླ་མ་ཕལ་ཆེར་ཡང་། ཐོག་མར་ཐོས་པའི་སྒྲོ་འདོགས་གཅོད་པ། བར་
དུ་བླ་མ་མཁས་པ་བསྟེན་པ། ཐ་མར་རང་ཉིད་ཉམས་སུ་ལེན་པ་སོགས་གང་ཡང་མེད་པར། དབང་
ཆོག་ཚིག་རྐྱང་རེ་ཙམ་སྨྲ་རྒྱུ་ཡོད་པ་སོགས་ལ་རང་གཞན་ཀུན་ལ་ཕན་པར་རློམ་ཞིང་དེ་ལྟར་དུ་ཁས་
ལེན་དང་བཅས། མཁས་པ་དག་ཁྲེལ་བའི་རྒྱུ་ཁོ་ན་བྱེད་ཅིང་། སློབ་མ་སྣོད་དང་ལྡན་མི་ལྡན་ཡང་ནོར་
རྫས་བཟང་ངན་ལ་རག་ལས་ཀྱི་འདུག་ལགས། སྒྲུབ་ཆེན་པ་རྣམས་ཀྱང་ལྟོ་གོས་གཏམ་གསུམ་ལ་
གྱོང་བསྐུར་བའི་སྒྲུབ་པ་མི་མཛད་པར། ལྟོ་གོས་གཏམ་གསུམ་གྱི་ཆེད་དུ་ཉི་མ་མི་འཁྱོལ་ཞིང་སྡུག་
བསྲན་བསྐྱེད་པ་དེ་རི་ལ་བཞུགས་པས་བཞུགས་པ་རྗེས་མེད་ཀ་མང་བར་འདུག་ཅིང༌། མདོར་ན་
དེང་སང་གི་ཆོས་པ་ཕལ་མོ་ཆེ་འཕྲལ་སྤྱོད་ཆོས་ལུགས་ལྟར་སྣང་ཡང་ཀུན་སློང་དུག་གསུམ་ཀ་ཤས་
ཆེ་བ་འདུག་ལགས་ནའང༌། དེང་སང་ནི་དེ་ཚོ་ཀ་ཁ་ཡང་དྲག །ནོར་ཡང་ཕྱུག །གཉེན་འཁོར་ཡང་
མང་བ་སོགས་མདོར་ན་མཐུན་རྐྱེན་ཤིན་ཏུ་འཛོམས་ཤིང༌། དོན་གྱི་ཆོས་བཞིན་བྱེད་པ་རྣམས་དེ་ལས་
ལྡོག་ཏེ་གདའ་བས། གོང་ཞུས་ལྟར་ཁྱེད་རང་ཡང་དེང་སང་གི་སྐྱེ་བོ་རྣམས་ཀྱིས་བྱེད་ལུགས་བཞིན་
མཛད་ན་མཐུན་རྐྱེན་འཛོམས་པར་འགྱུར་བས་ཐུགས་བདེ་བ་འོང་བ་འདྲ་ལགས། ཟེར་བའི་ལན་
དུ་འདི་སྐད་ཅེས་སྨྲས་སོ། །དུས་དེང་སང་གི་ཆོས་པ་ཕལ་ཆེ་བའི། །ལས་བྱེད་ལུགས་དེ་ལྟར་འདུག་
མོད་ཀྱི། མི་ཁོ་བོ་ལ་མཐུན་རྐྱེན་མེད་པ་འདི། །ལས་ཆོས་མཐུན་རང་བྱས་པ་རྐྱང་པས་མིན། །ཁོང་
གོང་བཞུགས་ལ་ཁུར་ཆ་ཆེ་བར་བྱས། །རང་མཉམ་པོ་ལ་ཐབས་མཁས་དུ་མས་འགྲོགས། །ཁོ་ཞན་
པ་ལའང་མཉམ་འགྲོགས་བྱས་པ་སོགས། །དོན་གཞན་སེམས་དང་འགལ་དོགས་བྱས་པས་ལན། །
ཚུལ་དེ་མིན་བྱས་ན་འདི་མིན་ཞིག །མི་ཐམས་ཅད་ལ་ཡོང་བ་ཁོ་བོ་ལ། །དོན་མི་འབྱུང་རྒྱུ་མེད་མོད་
འོན་ཀྱང་ནི། །ཚུལ་དེ་ལྟར་དུ་བྱས་པ་རང་གཞན་ལ། །དུས་འཕྲལ་ཕུགས་སུ་ལེགས་པར་གོ་བ་ཡིན། །
ཞེས་སྨྲས་པས། ཁོ་ན་རེ། རེ་ཆེན་པོ་ཞིག་ཡོད་ཀྱང་ཡོད་དེ་རྗེས་སུ་ཡི་རང༌། ཁྱེད་རང་གཞན་དང་མི་
3

རང་ལོ་སོ་གསུམ་ཡན་གྱི་ཉམས་དབྱངས་ཀྱི་སྐོར་སོགས་ཐོར་བུ་འགའ་ཞིག་ཕྱོགས་གཅིག་ཏུ་བསྒྲིགས་པ།
འདྲ་བས་མིན་པ། གཞན་ཆོས་དོན་གྱི་མཛད་པ་ཕལ་ཆེར་ཡང་མཐུན་རྐྱེན་འཛོམས་ཞིང་རྐྱེན་ངན་མེད་
ཚེ༑ ཐོས་བསམ་སྒོམ་པས་ཀུན་ཐུགས་རྒྱུད་འབྱོར་གྱི་འདུག་ཀྱང༌། །དེ་ལས་ལྡོག་ཚེ་གང་ཡང་མི་དྲན་
པ་ཁོ་ན་མང་ཡང༌། ཁྱེད་ལ་ནི་མཐུན་རྐྱེན་གང་མ་འཛོམས་ཀྱང་དེ་ཙམ་གྱི་ཁྱད་པར་མི་འདུག་པ་འདི་
ལྷག་པར་ངོ་མཚར་ཆེ། ཟེར་བའི་ལན་དུ་འདི་སྐད་སྨྲས་སོ། །ང་ཤེས་རྒྱུད་འཕགས་ནོར་གྱིས་ཕྱུག་
པས། །རྫས་ཟང་ཟིང་དག་བྱུང་ཡང་སྨོན་རྒྱུ་མེད། །ང་རང་སེམས་དང་བླ་མ་དམ་པ་གསུམ། །དོན་
དབྱེར་མེད་ཀྱི་གྲོགས་ལ་འབྲལ་རྒྱུ་མེད། །གཞན་སེམས་ཀྱི་གྲོགས་དེ་མཛའ་ཡང་འབྲལ། །རྒྱུ་དེ་
བས་ན་གཉེན་འཁོར་ལ་སྨོན་རྒྱུ་མེད། །ལར་གྲོགས་མེད་ཀྱི་རྟོག་འགྱུར་འཕེལ་བའི་ཕྱིར། །ཡིད་
སྐྱོ་བ་ལ་བཟོད་གླགས་མི་གདའ་སྟེ། །གང་ལྟར་ཀྱང་རུང་ཕྱོགས་རེ་ལས་གཞན་པའི། །ཡིད་བསམ་
རྒྱུ་མེད་དེ་འདྲ་བྱ་མ་མྱོང༌། །ཞེས་སྨྲས་པས། ཡང་ཁོ་ན་རེ། ཁྱེད་ཀྱི་མཛད་ཚུལ་གང་ནས་བསམ་ཡང་
ཐུགས་ལ་སྤངས་རྟོགས་ཀྱི་ཡོན་ཏན་ཁྱད་པར་ཅན་ཞིག་ཡོད་ངེས་སུ་འདུག་པས་དེ་བདག་ལ་གསུངས་
པར་ཞུ། ཟེར་བའི་ལན་དུ་འདི་སྐད་སྨྲས་སོ། །ང་སྔོན་བསགས་ཀྱི་ལས་འཕྲོ་བཟང་བའི་མཐུས། །རྟེན་
འདི་དལ་འབྱོར་གྱི་མི་ལུས་མཆོག་འདི་ཐོབ། །ལོ་གཞོན་ནུ་ནས་དོན་གཉེར་ཆོས་ལས་མེད། །རྗེ་གྲུབ་
ཐོབ་ཀྱི་དྲིན་ལས་རབ་ཏུ་བྱུང༌། །དེའི་རྗེས་ཉིད་དུ་ཆོས་རྗེ་མུས་ཆེན་གྱི། །གསུང་བདུད་རྩིས་བདག་
བློའི་བུམ་པ་བཀང༌། །རྒྱུ་དེ་བས་ན་རང་གཞན་བསྟན་གསུམ་ལ། །ཆེར་ཕན་འདོད་ཀྱི་བསམ་པ་བཟང་
པོ་དེ། །རྐྱེན་བཞི་ཙམ་ཞིག་བྱ་ཀྱང་ལྡོག་མ་མྱོང་། །མི་ཁོ་བོ་ལ་ཡོན་ཏན་འདི་ཁོ་ན། །གཞན་སྣ་གཅིག་
ཀྱང་མེད་དོ་འོན་ཀྱང་ནི། །དུས་དེང་སང་གི་བསྟན་འཛིན་གཞན་རྣམས་ལས། །ངེད་ཁྱད་པར་འཕགས་
པ་མཐུན་སྣང་གྲུབ། །ཧ་ཧ་ཞེས་སྨྲས་པས། ཁོ་ན་རེ། ཡོན་ཏན་སྦ་བ་དམ་པའམ། མཁས་པའི་ལུགས་
སུ་གདའ་བས་སླར་ཞུ་མི་སྤོབས། གང་ལྟར་ཡང་བདག་གི་ད་རེས་ཀྱི་ལུས་རྟེན་འདི་ལ་དམ་པའི་ཆོས་
བྱེད་སྐལ་བ་མི་འདུག་པས་སྐྱེ་བ་ཕྱི་མ་ལ་ཁྱེད་ཀྱིས་རྗེས་སུ་བཟུང་བར་ཞུ། ཟེར་བའི་ལན་དུ་འདི་
སྐད་ཅེས་སྨྲས་སོ། །རྗེ་མཁྱེན་བརྩེ་ནུས་པ་ཀུན་ལྡན་པའི། །ཕ་སངས་རྒྱས་རྒྱལ་མཚན་ཐུགས་རྗེ་
ཡིས། །མི་བདག་གི་དོན་གཉིས་མཐར་ཕྱིན་ནས། །གྲངས་མཐའ་མེད་འགྲོ་བ་མ་ལུས་པ། །ཀུན་
4

འཇམ་མགོན་ཨ་མེས་ཞབས་ངག་དབང་ཀུན་དགའ་བསོད་ནམས་ཀྱི་གསུང་འབུམ། པོད་གཉིས་པ།
ཁོ་བོའི་གདུལ་བྱར་འགྱུར་བར་ཤོག །ཅེས་སྨྲས་པས་ཁོ་རབ་ཏུ་དགའ་བའི་རྣམ་འགྱུར་འགའ་རེ་
སྟོན་ཞིང༌། བདག་ཡིད་མགུ། ཡིད་མགུ་ཟེར་ཞིང་འཕུར་སོང་ངོ༌། །ཞེས་པ་འདི་ནི་སྐྱེས་ཐོབ་བློ་གྲོས་
རབ་ཏུ་གསལ་བའི་ས་བོན། མུས་ཆེན་འཁོར་ལོ་སྡོམ་པ་སངས་རྒྱས་རྒྱལ་མཚན་གྱི་ཐུགས་རྗེ་དང་
གསུང་གི་བདུད་རྩིའི་དྲོད་ཆེར་གྱིས་བསྐྱངས་པ་ལ་བརྟེན་ནས་རྣམ་དཔྱོད་ཀྱི་འབྲས་བུ་ཆེ་ཆེར་རྒྱས་
པ་ས་སྐྱ་པ་ཤཱཀྱའི་བཙུན་པ་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་
པོས་སྦྱར་བའོ། །
༄༅། །ཉམས་དབྱངས་མཐོང་བ་དོན་ལྡན་ཞེས་བྱ་བ་བཞུགས་སོ། །
ན་མོ་གུ་རུ་པུཎྱ་ཨིནྡྲ་ཡེ། རྗེ་འབྲེལ་ཚད་དོན་ལྡན་ས་སྐྱ་པའི། །གདུང་དྲི་མ་མེད་པའི་ཚུལ་བཟུང་
ནས། །ལས་དག་པའི་གདུལ་བྱ་སྨིན་མཛད་པའི། །རྗེ་གྲུབ་ཆེན་པུཎྱ་ཨིནྡྲ་དེ། །མི་ཁོ་བོའི་སྤྱི་གཙུག་
རྒྱན་དུ་མཛེས། །དུས་རྒྱུན་ཆད་མེད་པར་གསོལ་བ་འདེབས། །ཐུགས་བརྩེ་བ་ཆེན་པོས་བཟུང་ནས་
ཀྱང་། །བདག་ཚེ་འདིའམ་འཆི་ཁའམ་བར་དོ་རུ། །དོན་འབྲས་བུ་སྨིན་པར་བྱིན་གྱིས་རློབས། །བདག་
སྐྱིད་སྡུག་ལེགས་ཉེས་ཅི་བྱུང་ཡང་། །ཡིད་གཏོད་ས་གཞན་ན་མི་གདའ་བས། །ཕ་བླ་མ་དཀོན་མཆོག་
གསུམ་པོ་མཁྱེན། །སེམས་ཁོ་ཐག་ཆོད་དོ་དཀོན་མཆོག་སོགས། །བདག་གི་དུས་མིན་འཆི་ལས་
སྐྱབ་ཏུ་གསོལ། །དུས་ངན་པ་དེང་སང་སྙིགས་མའི་དུས། །མི་ཉོན་མོངས་རགས་པའི་སྤྱོད་ངན་
གྱིས། །སྤྱིར་བསྟན་པའི་སྒྲོན་མེ་མནལ་ལ་ཐུག །སྒོས་འཁྲུལ་མེད་རྗེ་བཙུན་ས་སྐྱ་པའི། །བསྟན་དྲི་
མེད་རྒྱུན་བཟང་ཆད་ལ་ཉེ། །ཚུལ་འདི་འདྲ་བསམ་གྱིན་མཆི་མ་དཀུ། །དུས་དེང་སང་དབུས་གཙང་
སྡེ་དཔོན་རྣམས། །ཁོང་རྒྱལ་བརྒྱུད་དྲི་མེད་འབངས་སུ་འབེབས། །ཁོ་འབངས་འོས་རྣམས་ཀྱིས་རྒྱལ་
ས་འཛིན། །དོན་ཆོས་སྐྱོང་རྒྱལ་པོའི་དར་རྒྱས་ཉམས། །ཁོ་སྡིག་སྤྱོད་རྒྱལ་པོའི་མངའ་ཐང་རྒྱས། །
ཚུལ་འདི་ཡང་བསམ་ཞིང་སྐྱོ་བ་སྐྱེས། །ལར་དུས་ངན་སྙིགས་མ་འདི་འདྲ་ལ། །བློ་བསམ་མནོ་བཏང་
5

རང་ལོ་སོ་གསུམ་ཡན་གྱི་ཉམས་དབྱངས་ཀྱི་སྐོར་སོགས་ཐོར་བུ་འགའ་ཞིག་ཕྱོགས་གཅིག་ཏུ་བསྒྲིགས་པ།
གྱིན་ངལ་བའི་རྒྱུ། །ད་དེ་བས་སྤྲོས་པའི་འཕྲོ་བཅད་དེ། །ཚུལ་འདི་བཞིན་རྒྱུད་ལ་སྦྱོར་བར་རིགས། །
སྤྱིར་མི་ལུས་ཐོབ་པ་དཀོན་མོད་ཀྱང༌། །སྒོས་ཆོས་མཇལ་རབ་བྱུང་ཉིན་སྐར་ཙམ། །ཆེར་དཀོན་པའི་
དོན་གཉིས་ལྡན་དུས་འདིར། །དུས་གཏན་དུ་བདེ་འདོད་བསམ་པ་ཡིས། །དོན་དགོས་མེད་ཚེ་འདིར་
བྱ་བ་རྣམས། །སེམས་ཆགས་ཞེན་སྤངས་ཏེ་རྒྱབ་ཏུ་བསྐྱུར། །ཚུལ་འདི་བཞིན་ལག་ཏུ་ལེན་པར་
རིགས། །རྗེ་བླ་མ་གྲུབ་ཐོབ་འབད་ནས་ཚོལ། །དེ་མཉེས་བྱེད་ཐབས་ལ་རྩོལ་བ་བསྐྱེད། །སེམས་
སྐྱེ་མེད་རྟོགས་པའི་གདམས་པ་ཞུས། །སྐྱོན་ཡོན་ཏན་ལེན་ཤེས་རྒྱུད་ལ་སྦྱོར། །རྒྱུད་ཡོན་ཏན་འགའ་
དང་མ་ལྡན་བར། །རྗེ་བླ་མའི་དྲུང་ནས་འབད་ནས་བསྒོམ། །ཡིད་སྐྱིད་ཤོས་སྤངས་ཏེ་སྙིང་རུས་བསྐྱེད། །
རང་རྟོགས་པའི་གདེང་འགའ་ཐོབ་རྗེས་སུ། །གནས་ངེས་མེད་དབེན་གནས་བསྟེན་པ་གཅེས། །
གོས་གཏུམ་མོའི་གོས་ལ་འཆོལ་བ་གཅེས། །ཟས་དཀའ་ཐུབ་རླུང་ཟས་བསྟེན་པ་གཅེས། །དོན་འཇིག་
རྟེན་ལྟོ་གོས་སྙན་གྲགས་ལ། །སེམས་རེ་འདོད་རྩད་ནས་གཅོད་པ་གཅེས། །རང་མྱུར་དུ་འབྲས་སུ་
ཐོབ་འདོད་པའི། །སེམས་སྙིང་རུས་བསྒོམ་བསྲན་བསྐྱེད་པ་གཅེས། །དོན་འདི་བཞིན་ལག་ཏུ་ལེན་
ནུས་ན། །སེམས་སྐྱེ་བ་མེད་པའི་དོན་རྟོགས་འགྱུར། །དོན་སྐྱེ་མེད་རྟོགས་ན་འཆི་མེད་ཐོབ། །གདེང་
དེ་དང་མི་ལྡན་སྐྱེ་བོ་རྣམས། །ཆེར་རབ་འཇིགས་འཆིང་བ་ཀུན་ལ་སྤོངས། །ལོ་རྒན་གཞོན་གང་གིས་
ཐུབ་རྒྱུ་མེད། །ནད་ཟུག་རྔུ་མནར་ཞིང་འཆི་བར་ཤེས། །དེ་ཤེས་ཀྱང་བཟློག་ཐབས་སྤུ་ཙམ་མེད། །
ཡུལ་རང་ཡུལ་ཡིན་ཞེས་སྡོད་དབང་མེད། །ནོར་རང་ནོར་ཡིན་ཞེས་འཁྱེར་དབང་མེད། །གཉེན་མཛའ་
བཤེས་ཡིན་ཞེས་འགྲོགས་དབང་མེད། །རང་གཅིག་པུར་དབང་མེད་འགྲོ་དགོས་པའི། །དུས་ངན་
པ་དེ་ལ་མ་ཐུག་གོང༌། །དོན་འཆི་མེད་རྟོགས་པའི་ཐབས་བཟང་ལ། །བློ་ལེ་ལོར་མ་སྡོད་རྩོལ་བ་
བསྐྱེད། །ཆོས་གཤའ་མ་རང་ཞིག་བྱེད་མོད་ཀྱང༌། །ལོང་ཡོད་སྙམ་སློད་ལས་མ་འདུག་ཅིག །ཡང་དེ་
ཙམ་སྙིང་རུས་མི་ལྕོགས་ན། །སྤྱིར་དོན་གཉིས་ལྡན་པ་མངོན་འགྱུར་མོད། །སྒོས་རབ་ཏུ་བྱུང་ཞིང་
ཁྲིམས་ལ་གནས། །བཀའ་མདོ་རྒྱུད་བསྟན་བཅོས་ཐོས་བསམ་བྱ། །རྗེ་བླ་མ་བསྟེན་ལ་གདམས་
ངག་ཞུས། །ཆོས་འཆད་རྩོད་རྩོམ་སོགས་རྣམ་དཀར་ལ། །དུས་རྣམ་པ་ཀུན་ཏུ་འབད་འབུངས་བསྐྱེད། །
6

འཇམ་མགོན་ཨ་མེས་ཞབས་ངག་དབང་ཀུན་དགའ་བསོད་ནམས་ཀྱི་གསུང་འབུམ།
པོད་གཉིས་པ།
རང་རྒྱུན་དུ་ཟབ་མོའི་ཉམས་ལེན་ལ། །སེམས་གཡེལ་མེད་འབད་དེ་བརྩོན་པར་རིགས། །དོན་བསྡུ་
བའི་ཚིག་ལ་འདི་ལྟར་ཏེ། །རྗེ་ཀུན་མཁྱེན་སངས་རྒྱས་མྱུར་ཐོབ་ཕྱིར། །རང་ཚེ་འདིས་སྣང་བ་མ་ནུབ་
བར། །ལས་རྣམ་དཀར་ཁོ་ནས་འདའ་བ་དང༌